32006D0290
L 106/21
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 април 2006 година
за изменение на Решение 2003/467/ЕО относно декларацията, че определени региони на Италия са официално свободни от туберкулоза и ензоотична левкоза по говедата, както и че Словакия официално е свободна от ензоотична левкоза по говедата
(нотифицирано под номер C(2006) 1551)
(текст от значение за ЕИП)
(2006/290/EO)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално раздел I, точка 4 от приложение А и раздели I, точка Д от приложение Г към нея,
като има предвид, че:
(1)
Директива 64/432/ЕИО предвижда държавите-членки или части или региони от тях да могат да бъдат обявявани за свободни от туберкулоза, бруцелоза и ензоотична левкоза по говедата по отношение на стадата от едър рогат добитък в съответствие с определени условия, изброени в посочената директива.
(2)
Списъците с имена на региони от държавите-членки, обявени за свободни от туберкулоза, бруцелоза и ензоотична левкоза по говедата, са установени в Решение 2003/467/ЕО на Комисията от 23 юни 2003 г. за определяне на официално здравословен статус, свободен от туберкулоза, бруцелоза и ензоотична левкоза по говедата, за определени държави-членки и региони на държави-членки по отношение на стадата от едър рогат добитък (2).
(3)
Италия представи в Комисията документация, показваща съответствие с подходящите условия, предвидени в Директива 64/432/ЕИО, относно региона на Friuli-Venezia Giulia, за да може този регион да бъде обявен официално за свободен от туберкулоза по говедата по отношение на стадата от едър рогат добитък.
(4)
Италия освен това представи в Комисията документация, показваща съответствие с подходящите условия, предвидени в Директива 64/432/ЕИО относно региона на Molise, за да може този регион да бъде обявен официално за свободен от ензоотична левкоза по говедата по отношение на стадата от едър рогат добитък.
(5)
Що се отнася до нейната територия, Словакия представи в Комисията документация, показваща съответствие с подходящите условия, предвидени в Директива 64/432/ЕИО, за да може цялата територия на Словакия да бъде обявена официално за свободна от ензоотична левкоза по говедата по отношение на стадата от едър рогат добитък.
(6)
След оценка на внесената от Италия документация регионите Friuli-Venezia Giulia и Molise следва да бъдат официално обявени за свободни съответно от туберкулоза по говедата и ензоотична левкоза по говедата.
(7)
След оценка на внесената от Словакия документация цялата територия на тази държава-членка следва да бъде официално обявена за свободна от ензоотична левкоза по говедата.
(8)
Решение 2004/467/ЕО следва да бъде съответно изменено.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложения I и III към Решение 2003/467/ЕО се изменят в съответствие с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 18 април 2006 година.